b'\n_START_ARTICLE_\nParmigiano Reggiano\n_START_PARAGRAPH_\nParmezan  (italijansko\xcb\x90 Parmigiano Reggiano) je  zelo trd italijanski sir za ribanje.\n_START_SECTION_\nZna\xc4\x8dilnosti\n_START_PARAGRAPH_\nParmezan je prijetnega okusa, ki spominja na orehe in rahlo pikanten. Na prerezu so robovi ostri, testo je \xc4\x8dvrsto, zrnato in lomljivo, rumenkaste barve, o\xc4\x8desca so lahko le nakazana.   Hlebec ima obliko valja z rahlo izbo\xc4\x8denimi stranicami in premerom od 35 do 45\xc2\xa0cm ter vi\xc5\xa1ino od 18 do 24\xc2\xa0cm. Te\xc5\xbea hlebca je med 30 in 35\xc2\xa0kg, vendar pa ne sme biti manj\xc5\xa1a od 24\xc2\xa0kg. Sir prodajajo v kosih, ali \xc5\xbee naribanega, vakuumsko pakiranega.\n_START_SECTION_\nProizvodnja\n_START_PARAGRAPH_\nParmezane izdeljujejo iz surovega kravjega mleka. Absolutna vrednost vode po dveh letih staranja je med 28 do 30%, medtem ko vrednost vode v nema\xc5\xa1\xc4\x8dobni snovi zna\xc5\xa1a do 50%. Iz 100\xc2\xa0kg mleka pridobijo povpre\xc4\x8dno 7\xc2\xa0kg sira._NEWLINE_Izdelava sirov tipa parmezan je omejena na obmo\xc4\x8dja Bologne, Reggia Emilije, Mantove, Modene in Parme.\n_START_SECTION_\nZgodovina\n_START_PARAGRAPH_\nParmezan je glavni predstavnik trdih sirov za strganje. Ime je dobil po pokrajini Parma._NEWLINE_Med sire za strganje sodita tudi Parmigiano Lodigiano in Parmigiano Emiliano. Sir Grana Padano izdelujejo v Padski ni\xc5\xbeini. Ta ima zelo trdo, zrnasto testo, ki se \xc5\xa1koljkasto lomi. Navedenim sirom podobne sire izdelujejo tudi izven Italije, tudi pri nas.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nOriginalno ime sira Parmigiano Reggiano je za\xc5\xa1\xc4\x8diteno z italijanskim odlokom \xc5\xa1t. 125 z dne 10. aprila 1954. V Italiji so \xc5\xbeivila z za\xc5\xa1\xc4\x8dito ozna\xc4\x8dbe porekla ozna\xc4\x8dena s oznako \xc2\xbbDOP\xc2\xab\xc2\xa0(Denominazione di origine protteta), italijanska vina z za\xc5\xa1\xc4\x8dito ozna\xc4\x8dbe porekla pa z oznako \xc2\xbbDOC\xc2\xab\xc2\xa0(Denominazione di origine controllata).'